Agnes Kittelsen på turné med Riksteatret
Selv om Agnes Kittelsen har spilt i en rekke filmer den siste tiden, mener hun at det var på tide at hun fikk dra på turné. - Jeg må jo jobbe. De aller fleste jeg kjenner jobber hele tiden, så jeg kan ikke bare slutte med det, sier skuespilleren til VG. Agnes Kittelsen har den siste tiden hatt flere store roller i både filmer og tv-produksjoner: «Kon-Tiki», NRK-seriene «Halvbroren» og «Dag», og nå sist nyinnspillingen av «Reisen til julestjernen» som hadde premiere på norske kinoer i begynnelsen av november. Selv mener hun at hun ikke jobber for mye. - Det magiske med film er at man jobber i fire måneder, og så ser det ut som om man jobber hele tiden. De filmene jeg er med i nå jobbet jeg jo med for en god stund siden, forteller Kittelsen. Turnerer Norge rundt Nå er skuespilleren i gang med et nytt prosjekt. 15. februar til neste år er det premiere på teaterstykket «Bedrag» på Riksteatret i Oslo. I 78 dager skal hun, Nicolai Cleve Broch og Samuel Fröler, kjent for mange fra den svenske tv-serien «Skjærgårdsdoktoren» på NRK, turnere Norge på kryss og tvers med Riksteatret. - Jeg har lenge hatt lyst til å reise på turné, men jeg følte at alt måtte stemme. Det måtte være riktig manus, riktig regi, riktige medspillere og riktig timing. Denne gangen klaffet alt, sier Kittelsen.Teaterstykket hun skal turnere Norge rundt med er «Bedrag» av Harold Pinter. Stykket er et trekantdrama, der Kittelsen spiller en kvinne som er utro mot sin ektemann med hans bestevenn. Kittelsen innrømmer at det har vært en drøm for henne lenge å spille akkurat det stykket. - Å spille dette stykket er en skuespillerdrøm. Det er noe jeg lenge har hatt lyst til å gjøre. Jeg tror også det er veldig fint for meg å komme tilbake til teatret, jeg gleder meg veldig til det, sier Kittelsen. Hvordan tror du det blir å være så tett på de andre i en så lang periode? - Jeg tror at vi kommer til å få det veldig hyggelig. Vi har allerede planlagt at vi skal ha med oss ski, sånn at vi kan gå på skitur. Jeg har aldri vært på turné, Nicolai har aldri vært på turné, og Samuel har nesten ikke vært i distrikts-Norge, så jeg føler at alle vi er spente og glade. Vi ser på kart og planlegger hva vi skal få med oss, sier Kittelsen og ler.
Hun har vært midtpunktet i en rekke av årets mest omtalte filmer. Nå blir det bygdeturné med Riksteatret i stedet.